方岳
次韵十二神体
鼠技歇穷谁比数，牛衣政可眠春雨。
虎窥九关高莫扪，兔秃千毫老无补。
龙婴鳞逆事可惊，蛇画足添心独苦。
马宁坂下困盐车，羊勿梦中翻菜圃。
沐猴从尔楚入冠，荒鸡宁起刘郎舞。
狗监无烦诵子虚，豕亥纵分不取。
鼠穴不能容窭数，牛角自歌深夜雨。
虎头肉食飞者谁，兔窟趺居狡何补。
龙籍亦何终当还，蛇杯生疑空自苦。
马曹误我盍归田，羊羹祸人宁学圃。
猴拳蕨嫩鲜可烹，鸡毛菜香醉言舞。
狗尾时时遣续貂，豕白献惭吾不取。